Forslag til EUROPA-PARLAMENTETS OG RÅDETS FORORDNING om visse tekniske foranstaltninger og kontrolforanstaltninger i Skagerrak og om ændring af forordning (EF) nr. 850/98 og forordning (EF) nr. 1342/2008 /* COM/2012/0471 final - 2012/0232 (COD) */





BEGRUNDELSE 1. BAGGRUND FOR FORSLAGET Generel baggrund Under fiskerikonsultationerne i 2010 mellem EU og Norge[1] blev det aftalt at nedsætte en arbejdsgruppe, som skulle forbedre kontrollen og håndhævelsesforanstaltningerne for fiskeriet i Skagerrak, og at anbefale måder til at harmonisere EU's og Norges forskrifter for tekniske foranstaltninger og kontrolforanstaltninger i området uden for 4 sømil fra basislinjerne. Denne arbejdsgruppe vedrørende tekniske foranstaltninger og kontrol i Skagerrak holdt møder i løbet af 2011 og aflagde rapport i oktober 2011. Arbejdsgruppens anbefalinger blev medtaget i det godkendte referat, som blev undertegnet af EU og Norge i Bergen den 2. december 2011. Gældende EU-forskrifter på det område, som forslaget vedrører Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik[2]. Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer[3]. Rådets forordning (EF) nr. 1342/2008 af 18. december 2008 om fastlæggelse af en langsigtet plan for torskebestande og for fiskeri efter disse bestande og om ophævelse af forordning (EF) nr. 423/2004[4]. Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999[5]. Rådets forordning (EF) nr. 1006/2008 af 29. september 2008 om tilladelser til EF-fiskerfartøjers fiskeri uden for EF-farvande og tredjelandsfartøjers adgang til EF-farvande, om ændring af forordning (EØF) nr. 2847/93 og (EF) nr. 1627/94 og om ophævelse af forordning (EF) nr. 3317/94[6] og gennemførelsesbestemmelserne hertil i Kommissionens forordning (EU) nr. 201/2010 af 10. marts 2010 om gennemførelsesbestemmelser til Rådets forordning (EF) nr. 1006/2008 om tilladelser til EF-fiskerfartøjers fiskeri uden for EF-farvande og tredjelandsfartøjers adgang til EF-farvande[7]. Rådets forordning (EF) nr. 1224/2009 om oprettelse af en EF-kontrolordning for fiskeriet·, som fastlægger ikke kun de generelle kontrolkrav for fiskeriet, men også specifikke krav om flerårige planer, og gennemførelsesbestemmelserne hertil i Kommissionens gennemførelsesforordning (EU) nr. 404/2010 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik[8]. Rådets forordning (EF) nr. 847/96 af 6. maj 1996 om supplerende betingelser for forvaltningen af TAC og kvoter fra år til år[9]. Reformen af den fælles fiskeripolitik I øjeblikket er man ved at drøfte et kommissionsforslag til Europa-Parlamentets og Rådets forordning om den fælles fiskeripolitik[10], herunder gennemførelsen af en forpligtelse til at lande alle fangster for EU's fiskeri som helhed. Skagerrak er et lille geografisk område med kun få berørte medlemsstater. Følgelig er bestemmelserne i nærværende forslag specifikke for Skagerrak og fiskeriet i dette område og udgør derfor ikke nogen præcedens for drøftelserne om reformen af den fælles fiskeripolitik. Men erfaringerne i Skagerrak kan give værdifuld feedback til de generelle drøftelser om gennemførelsen af en generel forpligtelse til at lande alle fangster i EU's fiskeri. Overensstemmelse med EU's andre politikker og mål Forslaget og dets mål er i overensstemmelse med EU's politikker, navnlig miljø-, social-, markeds- og handelspolitikkerne. 2. RESULTATER AF HØRINGER AF INTERESSEREDE PARTER OG KONSEKVENSANALYSER Høring af interesserede parter Den arbejdsgruppe, der blev nedsat i forbindelse med de i pkt. 1 anførte forhandlinger mellem EU og Norge, fik mandat til at gennemgå de nuværende tekniske foranstaltninger og kontrolforanstaltninger i området og, hvor det var relevant, anbefale tekniske foranstaltninger og kontrolforanstaltninger, der så vidt muligt var harmoniseret, for Skagerrak. Arbejdsgruppen bestod af tekniske, kontrolmæssige og videnskabelige eksperter og fiskernes repræsentanter, herunder ejere af små fartøjer. Arbejdsgruppen holdt flere møder i 2011 og aflagde rapport om sine konklusioner og anbefalinger i oktober 2011. I april 2012 blev anbefalingerne medtaget i det godkendte referat, der blev undertegnet af EU og Norge. På denne baggrund og for at forfølge den fælles fiskeripolitiks mål om at sikre en bæredygtig udnyttelse af de levende akvatiske ressourcer og udrydde udsmid som ikke-bæredygtig praksis er det ønskeligt at gennemføre de anbefalinger, der er opført i det godkendte referat, i EU-lovgivningen. Konsekvensanalyse De bestemmelser, der skal vedtages, vil kun gælde i Skagerrak og skal ses som led i en international aftale mellem EU og Norge. I aftalen identificeres de fælles tekniske foranstaltninger og kontrolforanstaltninger, som er omfattet af forslaget, samt den liste over arter, der skal være omfattet af forpligtelsen til at lande og tidsplanen for dens gradvise gennemførelse. Desuden var aftalen mellem EU og Norge baseret på anbefalingerne fra den tekniske arbejdsgruppe med deltagelse af interesserede parter, der indgående undersøgte de forskellige muligheder for at gøre det muligt at fortsætte det traditionelle fiskeri i Skagerrak efter udløbet af Skagerrak-naboskabsaftalen. Denne arbejdsgruppe anses for at udgøre en tilstrækkeligt alternativ til konsekvensanalysen. Endvidere blev spørgsmålet om forpligtelsen til at lande alle fangster grundigt behandlet i den konsekvensanalyse, der blev udarbejdet sammen med reformforslaget[11]. 3. FORSLAGETS RETLIGE ASPEKTER Retsgrundlag Artikel 43, stk. 2, i traktaten om Den Europæiske Unions funktionsmåde. Nærhedsprincippet Bestemmelserne i forslaget vedrører bevarelsen af havets biologiske ressourcer, som er foranstaltninger, der falder ind under EU's enekompetence. Nærhedsprincippet finder derfor ikke anvendelse. Proportionalitetsprincippet De foreslåede foranstaltninger er i overensstemmelse med proportionalitetsprincippet, eftersom der ikke kan anvendes andre mindre restriktive foranstaltninger til at opnå de ønskede politiske mål. Reguleringsmiddel/reguleringsform Foreslået reguleringsmiddel: Europa-Parlamentets og Rådets forordning. 4. VIRKNINGER FOR BUDGETTET Ingen virkninger for budgettet. 2012/0232 (COD) Forslag til EUROPA-PARLAMENTETS OG RÅDETS FORORDNING om visse tekniske foranstaltninger og kontrolforanstaltninger i Skagerrak og om ændring af forordning (EF) nr. 850/98 og forordning (EF) nr. 1342/2008 EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 43, stk. 2, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg[12], under henvisning til udtalelse fra Regionsudvalget[13], efter den almindelige lovgivningsprocedure og ud fra følgende betragtninger: (1) Som følge af fiskerikonsultationerne for 2012, der blev afholdt den 2. december 2011 mellem Unionen og Norge, er der visse tekniske foranstaltninger og kontrolforanstaltninger gældende for Skagerrak, som bør ændres med henblik på at forbedre fiskerimønstret og i videst muligt omfang at harmonisere EU's og Norges forskrifter. (2) Under fiskerikonsultationerne mellem EU og Norge af 28. juni 2012 blev der specificeret fælles tekniske foranstaltninger og kontrolforanstaltninger, der skal anvendes for Skagerrak, listen over arter, der er omfattet af en forpligtelse til at lande alle fangster, og tidsplanen for, hvornår disse arter gradvis bør omfattes af forpligtelsen til at lande. (3) Der bør foretages ændringer af de tekniske foranstaltninger, som allerede er indført i Skagerrak, for at reducere niveauet af uønskede bifangster og udsmid, som har negativ indvirkning på bæredygtig udnyttelse af havets biologiske ressourcer. (4) Der bør fastsættes en forpligtelse til at lande alle fangster af bestande, der er omfattet af fangstbegrænsninger, undtagen for arter eller fiskeri, hvor der er videnskabelig dokumentation for en høj overlevelsesrate for udsmidte fisk, eller hvor fiskernes byrde med at skulle udskille uønskede arter fra fangsten til særskilt behandling er urimelig stor. [Art. 3] (5) Systemet med landing af alle fangster kræver, at det nuværende fiskeri og forvaltningen af det pågældende fiskeri ændres væsentligt. Forpligtelsen til at lande bør derfor indføres gradvist. [Art. 4] (6) For at beskytte ungfisk og fiskerimarkedets funktion samt sikre, at der ikke kan opnås nogen uberettiget fortjeneste fra fangst af fisk, der er under en bevarelsesmæssig mindstereferencestørrelse, bør sådanne fangster kun kunne anvendes til fiskemel, foder til selskabsdyr eller andre produkter, som ikke er egnet til menneskeføde, eller velgørende formål. [Art. 5] (7) For gradvis at eliminere udsmid bør selektiviteten i fiskeredskaber forbedres ved at øge det generelle krav om mindstemaskestørrelse for demersalt fiskeri, dog med undtagelser med henblik på at tillade anvendelsen af redskaber, herunder selektionsanordninger, med samme selektivitet i det pågældende fiskeri. [Art. 6] (8) For at opnå den bedst mulige virkning og en effektiv overvågning og kontrol med de nye tekniske foranstaltninger er det nødvendigt at begrænse anvendelsen af fiskeredskaber i Skagerrak. [Art. 7] (9) For at løse konflikter vedrørende gældende lovgivning i Skagerrak og de omkringliggende områder samt sikre, at reglerne om de tekniske foranstaltninger i Skagerrak overholdes, er det også nødvendigt at fastsætte visse foranstaltninger til at håndtere spørgsmål, hvis fiskerfartøjer i løbet af en given fangstrejse kombinerer deres fiskeri i Skagerrak med fiskeri i områder, hvor de nye tekniske foranstaltninger, der er vedtaget for Skagerrak, ikke skal anvendes. [Art. 8] (10) For at sikre at foranstaltningerne i denne forordning overholdes, bør der vedtages specifikke kontrolforanstaltninger ud over de foranstaltninger, som er fastsat i Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik[14].[Art. 9] (11) Da Skagerrak er et forholdsvis lille fiskeriområde, hvor det især er mindre fartøjer, som udfører kortere fangstrejser, bør anvendelsen af forhåndsmeddelelse som krævet i artikel 17 i forordning (EF) nr. 1224/2009 udvides til at omfatte alle fartøjer med en længde overalt på 10 m eller derover, og forhåndsmeddelelserne bør sendes to timer i forvejen med henblik på tilpasningen til det pågældende fiskeri.[Art. 10] (12) For at sikre en behørig overvågning af fiskeriaktiviteter og især for at kontrollere, om forpligtelsen til at lande alle fangster af bestande, der er omfattet af fangstbegrænsninger, overholdes på havet, er det nødvendigt at anvende et elektronisk fjernovervågningssystem for fartøjer, der fisker i Skagerrak. [Art. 11] (13) For at sikre at de nye tekniske foranstaltninger overholdes, bør de berørte medlemsstater fastlægge kontrol- og inspektionsforanstaltninger for Skagerrak og indarbejde disse foranstaltninger i deres respektive nationale kontrolhandlingsprogrammer. [Art. 12] (14) Det er nødvendigt at fastsætte regler for fartøjer i transit gennem Skagerrak for at sikre, at de nye tekniske foranstaltninger overholdes. [Art. 13] (15) Det bør sikres, at Kommissionen regelmæssigt vurderer de tekniske foranstaltningers hensigtsmæssighed og effektivitet. En sådan vurdering bør baseres på rapporter fra de berørte medlemsstater. [Art. 14 og 15] (16) For at gøre det lettere at gennemføre et mere selektivt fiskeri med en forpligtelse til at lande alle fangster er det hensigtsmæssigt at fritage de fartøjer, der fisker i Skagerrak, fra den fiskeriindsatsordning, der er fastsat i kapitel III i forordning (EF) nr. 1342/2008 af 18. december 2008 om fastlæggelse af en langsigtet plan for torskebestande og for fiskeri efter disse bestande og om ophævelse af forordning (EF) nr. 423/2004[15].[Art. 20] (17) Det er nødvendigt, at fiskerne gives en vis fleksibilitet til at tilpasse sig til den nye ordning i Skagerrak. I overensstemmelse hermed bør den tilladte fleksibilitet i den kvoteudnyttelse fra år til år, der er fastsat i forordning (EF) nr. 847/96 af 6. maj 1996 om supplerende betingelser for forvaltningen af TAC og kvoter fra år til år[16], ikke betragtes som overfiskning. [Art. 20] (18) For at sikre en tilpasning til de tekniske og videnskabelige fremskridt på en rettidig og forholdsmæssig måde samt sikre fleksibilitet og muliggøre udviklingen af visse foranstaltninger bør beføjelsen til at vedtage retsakter i overensstemmelse med artikel 290 i traktaten delegeres til Kommissionen for så vidt angår ændringer af bilag I vedrørende tidsplanen og de bestande, der er omfattet af forpligtelsen til at lande alle fangster, og for så vidt angår ændringer af bilag II vedrørende den bevarelsesmæssige mindstereferencestørrelse. (19) Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet. (20) For at sikre en ensartet og rettidig reaktion på de faktiske fiskeriforhold og de foreliggende videnskabelige oplysninger bør Kommissionen tillægges gennemførelsesbeføjelserne for så vidt angår gennemførelsen af bestemmelserne af teknisk art om fastlæggelse af selektivitetsniveauet for redskaber og minimumskravene for den elektroniske fjernovervågning. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[17]. (21) Forbuddet mod at opbevare visse arter om bord på bestemte tidspunkter i Skagerrak og denne forordnings anvendelsesområde gør det nødvendigt at foretage visse ændringer af forordning (EF) nr. 850/98 og forordning (EF) nr. 1342/2008. (22) Forordning (EF) nr. 850/98 og forordning (EF) nr. 1342/2008 bør derfor ændres i overensstemmelse hermed — VEDTAGET DENNE FORORDNING: KAPITEL I GENERELLE BESTEMMELSER Artikel 1 Genstand og anvendelsesområde 1. I denne forordning fastlægges nye tekniske foranstaltninger og kontrolforanstaltninger i Skagerrak. 2. Denne forordning gælder for alle fiskerfartøjer, der driver fiskeri i Skagerrak. Artikel 2 Definitioner Ved anvendelsen af denne forordning gælder, udover definitionerne i artikel 3 i forordning (EF) nr. 850/98 og artikel 3 i forordning (EF) nr. 2371/2002, følgende definitioner: a) tejner og kurve: små fælder, der er udformet til at fange krebsdyr og fisk i form af bure eller kurve af forskellige materialer, der sættes på havbunden enkeltvis eller i rækker, forbundet af tove (bøjeliner) til bøjer på overfladen, der viser deres position, og som har én eller flere åbninger eller indgange b) bevarelsesmæssig mindstereferencestørrelse: den størrelse for en given art, under hvilken salg af fangster kun må finde sted til forarbejdning til fiskemel, foder til selskabsdyr eller andre produkter, som ikke er egnet til menneskeføde c) maskestørrelse i trawl, snurrevod eller lignende trukne redskaber: maskestørrelsen på alle fangstposer og forlængelsesstykker, der befinder sig om bord på et fiskerfartøj d) fangstpose: en fangstpose i snæver forstand e) forlængelsesstykke: et forlængelsesstykke som defineret i bilaget til forordning (EØF) nr. 3440/84[18] f) bundtrawl: et redskab, der aktivt trækkes af et eller flere fiskerfartøjer over havbunden, og som består af net, der har en kegle- eller pyramideformet krop (trawlkrop), der bagtil er lukket af en fangstpose, som udspiles vandret ved hjælp af skovle i kontakt med havbunden, eller, hvis der er tale om to fartøjer, ved afstanden mellem fartøjerne g) snurrevod: et trukket, omkredsende redskab, der er fastgjort til et eller flere fartøjer med to lange tove (vodtove), som skræmmer fiskene ind i voddets bane. Redskabet, der består af net og minder om et bundtrawl i form og størrelse, består af to lange vinger, en krop og en fangstpose. h) bomtrawl: trawlredskab, der udspiles vandret af en tværbom af stål eller træ, og som er forsynet med bundkæder, kædemåtter eller skrabekæder. Det trækkes aktivt på bunden ved hjælp af fartøjets maskine. i) flydetrawl: et redskab, der trækkes af et eller flere fiskerfartøjer midt i vandsøjlen, og som består af net med store masker i den forreste sektion, som styrer fangsten mod nettets bagerste sektioner, der er fremstillet i småmasket netmateriale, hvor fiskedybden kontrolleres ved hjælp af et ekkolod og den vandrette udspilning kontrolleres ved hjælp af skovle, som normalt ikke berører havbunden. j) Pelagiske arter og industriarter: sild, makrel, brisling, blåhvilling, sperling, tobis eller hestemakrel. KAPITEL II TEKNISKE BEVARELSESFORANSTALTNINGER Artikel 3 Forpligtelse til at lande alle fangster 1. Uanset artikel 19, stk. 1, i forordning (EF) nr. 850/98 skal alle fangster af de fiskebestande, der er opført i bilag I, tages om bord og opbevares på fiskerfartøjerne og landes i overensstemmelse med den tidsplan, der er anført i samme bilag, medmindre de udsmidte fisk af sådanne bestande har en høj overlevelsesrate, eller fiskernes byrde med at skulle udskille uønskede arter fra fangsten til særskilt behandling er urimelig stor. 2. Uanset stk. 1 og uanset artikel 19, stk. 1, i forordning (EF) nr. 850/98 skal alle fangster af bestande, herunder bestande, som forpligtelsen til at lande ikke gælder for, ved fiskeri med redskaber med en maskestørrelse på højst 32 mm, tages om bord og opbevares på fiskerfartøjerne og landes. 3. Stk. 1 finder ikke anvendelse på fiskeri med tejner eller kurve. 4. Kommissionen tillægges beføjelser til at vedtage delegerede retsakter med henblik på at ændre bilag I på grundlag af fremskridt i den videnskabelige information, eller hvis fiskernes byrde viser sig at være uforholdsmæssigt stor i forhold til fordelene. Sådanne delegerede retsakter vedtages i overensstemmelse med artikel 16. Artikel 4 Særlige betingelser for kvoteforvaltning 1. Alle fangster af de i artikel 3 anførte bestande, som tages af EU-fiskerfartøjer, afskrives på de kvoter, der gælder for flagmedlemsstaten for den pågældende fiskebestand eller gruppe af fiskebestande, uanset landingsstedet. 2. Medlemsstaterne sikrer, at der er kvoter til rådighed for de fiskerfartøjer, der driver fiskeri i Skagerrak, for alle bestande, der er omfattet af forpligtelsen til at lande enhver fangst, under hensyntagen til den sandsynlige fangstsammensætning for de pågældende fartøjer. 3. Medlemsstaterne sikrer, at fiskerfartøjer, der fører deres flag, og som opbevarer fisk om bord, for hvilken medlemsstaten ikke har nogen kvote, vender tilbage til havn. Artikel 5 Håndtering af ungfisk 1. Hvis der er fastsat en bevarelsesmæssige mindstereferencestørrelse for en bestand, der er omfattet af artikel 3, må salg af fangster af den pågældende bestand under den bevarelsesmæssige mindstereferencestørrelse kun finde sted til forarbejdning til fiskemel, foder til selskabsdyr eller andre produkter, som ikke er egnet til menneskeføde, eller til velgørende formål. 2. De bevarelsesmæssige mindstereferencestørrelser for bestande i Skagerrak er anført i bilag II. 3. Kommissionen tillægges beføjelser til at vedtage delegerede retsakter med henblik på at ændre bilag II på grundlag af fremskridt i den videnskabelige information. Sådanne delegerede retsakter vedtages i overensstemmelse med artikel 16. Artikel 6 Specifikationer for fiskeredskaber 1. Det er forbudt at medføre eller at anvende bundtrawl, snurrevod, bomtrawl eller lignende trukne redskaber med en maskestørrelse på under 120 mm. 2. Uanset stk. 1: (a) må redskaber, der har de samme selektive egenskaber som dem, der er fastsat i stk. 1, bekræftet ved forsøgsfiskeri eller vurdering foretaget af Den Videnskabelige, Tekniske og Økonomiske Komité for Fiskeri (STECF), anvendes. (b) må trawl med mindstemaskestørrelser på mindre end 32 mm anvendes, hvis den ombordværende fangst indeholder mere end 50 % af en eller flere pelagiske arter eller industriarter. 3. Kommissionen tillægges beføjelser til at vedtage gennemførelsesretsakter for at træffe afgørelse om de redskaber, herunder selektionsanordninger fastgjort til sådanne redskaber, som må anvendes, fordi de anses for at være lige så selektive som dem, der er fastsat i stk. 1. Sådanne delegerede retsakter vedtages i overensstemmelse med artikel 17. Artikel 7 Restriktioner i anvendelsen af redskaber 1. Fiskerfartøjer, der fisker i Skagerrak, må kun anvende ét fiskeredskab under en fangstrejse. 2. Uanset stk. 1 må fiskerfartøjer anvende enhver kombination af fiskeredskaber, der er omhandlet i artikel 6, stk. 1, og artikel 6, stk. 2, litra a). 3. Fartøjer som omhandlet i stk. 1 må dog medføre mere end ét redskab, såfremt de stuver de ubenyttede redskaber i overensstemmelse med artikel 47 i forordning (EF) nr. 1224/2009. Artikel 8 Fangstrejser i Skagerrak og andre områder 1. Uanset artikel 4, artikel 15, artikel 19, stk. 1, og artikel 35, 36 og 37 i forordning (EF) nr. 850/98 finder dette kapitel også anvendelse på andre områder end Skagerrak for et fartøjs samlede fangstrejse. 2. Stk. 1 finder anvendelse på andre områder, når det pågældende fartøj fisker i Skagerrak og i det andet område når som helst under samme fangstrejse. KAPITEL III KONTROLFORANSTALTNINGER Artikel 9 Forbindelse med andre forordninger Kontrolforanstaltningerne i dette kapitel finder anvendelse ud over dem, der er fastsat i forordning (EF) nr. 1005/2008, forordning (EF) nr. 1006/2008 og forordning (EF) nr. 1224/2009, og medmindre andet er fastlagt i artiklerne i dette kapitel. Artikel 10 Forhåndsmeddelelse 1. Uanset artikel 17 i forordning (EF) nr. 1224/2009 skal førere af EU-fiskerfartøjer, der opbevarer fiskebestande, som er omfattet af denne forordnings artikel 3, meddele de kompetente myndigheder i deres flagmedlemsstat de oplysninger, der er angivet i artikel 17, stk. 1, i forordning (EF) nr. 1224/2009, to timer inden anløb af havn. 2. Uanset artikel 1 i Kommissionens forordning (EF) nr. 1010/2009[19] skal førere af tredjelandes fiskerfartøjer, der opbevarer fiskebestande, som er omfattet af denne forordnings artikel 3, meddele de kompetente myndigheder i den medlemsstat, hvis havn de ønsker at benytte, de oplysninger, der er angivet i artikel 6, stk. 1, i forordning (EF) nr. 1005/2008, to timer inden anløb af havn. Artikel 11 Elektronisk fjernovervågning 1. Medlemsstaterne anvender et elektronisk fjernovervågningssystem til overvågning af fiskeri, der udøves af fiskerfartøjer, som fører deres flag og fisker i Skagerrak. 2. Et fiskerfartøj med en længde overalt på 12 meter eller derover skal om bord have installeret et fuldt fungerende elektronisk fjernovervågningssystem, som består af et tilstrækkeligt antal videoovervågningskameraer (CCTV) om bord, GPS og sensorer, før det må forlade havn. 3. Stk. 2 anvendes i overensstemmelse med følgende tidsplan: a) fra den 1. januar 2014 for EU-fiskerfartøjer med en længde overalt på 15 meter eller derover b) fra den 1. juli 2015 for EU-fiskerfartøjer med en længde overalt på 12 meter eller derover. 4. Kommissionen tillægges beføjelser til at vedtage gennemførelsesretsakter for så vidt angår følgende aspekter af elektronisk fjernovervågning: systemets pålidelighed, systemspecifikationer, data, der skal registreres og behandles, tilsyn med anvendelsen af den elektroniske fjernovervågning eller andre elementer, der er nødvendige for systemets funktioner. Sådanne delegerede retsakter vedtages i overensstemmelse med artikel 17. Artikel 12 Kontrol- og inspektionsplan 1. Medlemsstaterne etablerer kontrol- og inspektionsforanstaltninger i overensstemmelse med bilag III for at sikre, at betingelserne i denne forordning overholdes, senest seks måneder efter denne forordnings ikrafttræden. 2. Kontrol- og inspektionsforanstaltningerne skal indgå i det nationale kontrolhandlingsprogram, jf. artikel 46 i forordning (EF) nr. 1224/2009, der gælder for den flerårige plan for torskebestande, der er fastsat i forordning (EF) nr. 1342/2008[20]. Artikel 13 Transit Fiskerfartøjer i transit i Skagerrak med fisk om bord, der er fanget i andre områder end Skagerrak, fastgør og stuver redskaberne i overensstemmelse med artikel 47 i forordning (EF) nr. 1224/2009. KAPITEL IV REVISION Artikel 14 Medlemsstaternes rapportering De berørte medlemsstater aflægger rapport til Kommissionen om gennemførelsen af denne forordning i det tredje år efter denne forordnings ikrafttræden og derefter hvert tredje år. Artikel 15 Evaluering af planen Kommissionen vurderer på grundlag af de rapporter fra medlemsstaterne, der er omhandlet i artikel 14, og sammenholdt med videnskabelig rådgivning foranstaltningernes indvirkning på de pågældende bestande og fiskeriaktiviteter i året efter det år, hvor den modtager rapporterne. KAPITEL V PROCEDUREMÆSSIGE BESTEMMELSER Artikel 16 Udøvelse af delegerede beføjelser 1. Kommissionen tillægges beføjelser til at vedtage delegerede retsakter på de i denne artikel fastlagte betingelser. 2. Beføjelserne til at vedtage delegerede retsakter, der er omhandlet i artikel 3, stk. 4, og artikel 5, stk. 3, tillægges Kommissionen for en ubegrænset periode. 3. Den i artikel 3, stk. 4, og artikel 5, stk. 3, omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af de delegerede retsakter, der allerede er i kraft. 4. Så snart Kommissionen vedtager en delegeret retsakt, giver den samtidig Europa-Parlamentet og Rådet meddelelse herom. 5. En delegeret retsakt vedtaget i henhold til artikel 3, stk. 4, og artikel 5, stk. 3, træder kun i kraft, hvis hverken Europa-Parlamentet eller Rådet har gjort indsigelse inden for en frist på 2 måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med 2 måneder på Europa-Parlamentets eller Rådets initiativ. Artikel 17 Udvalgsprocedure 1. Kommissionen bistås af Komitéen for Fiskeri og Akvakultur, der er nedsat ved artikel 30 i forordning (EF) nr. 2371/2002. Dette udvalg er et udvalg som omhandlet i forordning (EU) nr. 182/2011. 2. Når der henvises til dette stykke, anvendes artikel 5 i forordning (EU) nr. 182/2011. KAPITEL VI ÆNDRINGER Artikel 18 Ændringer af forordning (EF) Nr. 850/98 I forordning (EF) nr. 850/98 foretages følgende ændringer: 1. Ordene "Skagerrak og" eller "Skagerrak eller" udgår i artikel 4, stk. 4, litra a), nr. ii), i artikel 35 og i overskriften i bilag IV. 2. Artikel 38 udgår. 3. I bilag X, del B, affattes overskriften således: "B. BETINGELSER FOR BRUG AF VISSE KOMBINATIONER AF MASKESTØRRELSER I KATTEGAT" Artikel 19 Ændringer af forordning (EF) Nr. 1342/2008 I forordning (EF) nr. 1342/2008 foretages følgende ændringer: 1. I artikel 11, stk. 1, indsættes som andet afsnit: "Den fiskeriindsatsordning, der er omhandlet i første afsnit, finder ikke anvendelse på Skagerrak fra den 1. januar 2013." 2. I artikel 12, stk. 5, indsættes som andet afsnit: "Når Skagerrak er udelukket fra fiskeriindsatsordningen, jf. artikel 11, stk. 1, andet afsnit, tages den fiskeriindsats, der kan forbindes med Skagerrak, og som indgik i fastsættelsen af referenceværdien for indsatsen, ikke længere i betragtning ved fastsættelse af den maksimale tilladte fiskeriindsats. KAPITEL VII UNDTAGELSESBESTEMMELSER Artikel 20 Undtagelser fra forordning (EF) nr. 847/96 1. Uanset a) artikel 3, stk. 3, i forordning (EF) nr. 847/1996 kan den medlemsstat, som har fået tildelt en kvote, i de tilfælde hvor over 75 % af en sådan kvote for en bestand, der er omfattet af artikel 3, er udnyttet inden den 31. oktober i det år, den gælder for, anmode Kommissionen om tilladelse til at lande supplerende mængder fisk af samme bestand, som skal trækkes fra kvoten for denne bestand for det følgende år, med angivelse af omfanget af den ønskede forhøjelse (låntagning), og b) artikel 4, stk. 2, i forordning (EF) nr. 847/1996, kan en medlemsstat, der har fået tildelt en relevant kvote, inden den 31. oktober i det år, kvoten gælder for, anmode Kommissionen at tilbageholde en del af dens kvote til overførsel til det følgende år (deponering). De i litra a) og b) anførte mængder må ikke være større end i) 20 % af den relevante kvote i 2013 ii) 15 % af den relevante kvote i 2014 og iii) 10 % af den relevante kvote fra og med 2015. 2. Den supplerende mængde, der er lånt i overensstemmelse med stk. 1 betragtes ikke som en overskridelse af tilladte landinger i forbindelse med nedsættelserne i artikel 105 i forordning (EF) nr. 1224/2009. KAPITEL VIII AFSLUTTENDE BESTEMMELSER Artikel 21 Denne forordning træder i kraft dagen efter offentliggørelsen i Den Europæiske Unions Tidende. Denne forordning finder anvendelse fra den 1. januar 2013. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den . På Europa-Parlamentets vegne På Rådets vegne Formand Formand Bilag I Liste over arter, som gradvis skal omfattes af forpligtelsen til at lande Navn || Videnskabeligt navn || Startdato for anvendelse Torsk || || 1. januar 2013 Kuller || Melanogrammus aeglefinus || 1. januar 2013 Sild || Clupea harengus || 1. januar 2013 Makrel || Scomber scombrus || 1. januar 2013 Dybhavsreje || Pandalus borealis || 1. januar 2013 Sej || Pollachius virens || 1. januar 2013 Brisling || Sprattus sprattus || 1. januar 2013 Hvilling || Merlangius merlangus || 1. januar 2013 Kulmule || Merluccius merluccius || 1. januar 2013 Lange || Molva molva || 1. januar 2013 Havtaske || Lophius piscatorius || 1. januar 2013 Lubbe || Pollachius pollachius || 1. januar 2013 Skolæst || Coryphaenoides rupestris || 1. januar 2013 Byrkelange || Molva dypterygia || 1. januar 2013 Brosme || Brosme brosme || 1. januar 2013 Rødspætte || Pleuronectes platessa || 1. januar 2015 Skærising || Glyptocephalus cynoglossus || 1. januar 2015 Almindelig håising || Hippoglossoides platessoides || 1. januar 2015 Blåhvilling || Micromesistius poutassou || 1. januar 2015 Sperling || Trisopterus esmarkii || 1. januar 2015 Guldlaks || Argentina spp. || 1. januar 2015 Tunge || Solea solea || 1. januar 2015 Jomfruhummer || Nephrops norvegicus || 1. januar 2015 Slethvar || Scophthalmus rhombus || 1. januar 2015 Ising || Limanda limanda || 1. januar 2015 Pighvar || Scophthalmus maximus || 1. januar 2015 Rødtunge || Microstomus kitt || 1. januar 2015 Tobis || Ammodytidae || 1. januar 2015 Hestemakrel || Trachurus trachurus || 1. januar 2015 Rokker (undtagen dem, der i forordningerne om fiskerimuligheder er angivet til udsætning) || Raja spp. || 1. januar 2015 Skrubbe || Platichthys flesus || 1. januar 2015 Havkat || Anarhichas lupus || 1. januar 2015 Skælbrosme || Phycis blennoides || 1. januar 2015 Stenbider || Cyclopterus lumpus || 1. januar 2015 Rødfiskarter || Sebastes spp. || 1. januar 2015 Bilag II Bevarelsesmæssig mindstereferencestørrelse Art || Bevarelsesmæssige mindstereferencestørrelser Torsk (Gadus morhua) || 30 cm Kuller (Melanogrammus aeglefinus) || 27 cm Hvilling (Merlangius merlangus) || 23 cm Sej (Polachius virensis) || 30 cm Sild (Clupea harengus) || 18 cm Makrel (Scomber spp.) || 20 cm Kulmule (Merluccius merluccius) || 30 cm Lange (Molva molva) || 63 cm Byrkelange (Molva dipterygia) || 70 cm Lubbe (Pollachius pollachius) || 30 cm Rødspætte (Pleuronectes platesus) || 27 cm Tunge (Solea spp.) || 24 cm Hestemakrel (Trachurus spp.) || 15 cm BILAG III Kontrol- og inspektionsforanstaltninger 1. Med henblik på gennemførelsen af kontrol og inspektion for at kontrollere overholdelsen af artikel 3 og 5 skal de nationale kontrol- og inspektionsforanstaltninger indeholde angivelser af mindst følgende: (a) krav om udtagning af stikprøver af fuld fangst til havs og i havn (b) analyse af alle de data, der er anført i artikel 109, stk. 2, litra a) og b), i forordning (EF) nr. 1224/2009 (c) brug af sensorer, der er fastgjort til redskaberne (d) brug af elektronisk fjernovervågning, der består af videoovervågningskameraer (CCTV), GPS og sensorer (e) referenceflåde for de vigtigste fiskeriaktiviteter i Skagerrak, enten ved anvendelse af elektronisk fjernovervågning eller observatører (f) et videnskabeligt prøveudtagningsprogram for udsmid, der omfatter alle de vigtigste fiskeriaktiviteter i Skagerrak. 2. Med henblik på gennemførelsen af kontrol og inspektion for at kontrollere overholdelsen af artikel 6, 7 og 8 skal de nationale kontrol- og inspektionsforanstaltninger indeholde angivelser af mindst følgende: (a) de tildelte menneskelige og tekniske ressourcer (b) inspektionsstrategi, herunder omfanget af inspektioner til søs og på land og overvågningsniveau. 3. Udgangspunkt for inspektion De berørte medlemsstater skal i deres risikostyringssystem, der er etableret i overensstemmelse med artikel 5, stk. 3, i forordning (EF) nr. 1224/2009, fastsætte det højeste risikoniveau for fiskeriet i Skagerrak. Der fastsættes en særskilt risikofaktor for fartøjer, der fisker i Skagerrak og andre EU-farvande under samme fangstrejse, og der fastsættes også for disse fartøjer det højeste risikoniveau. [1] Godkendt referat af konklusionerne fra fiskerikonsultationerne mellem EU og Norge om regulering af fiskeriet i Skagerrak og Kattegat i 2011 undertegnet i Bergen den 4. december 2010. [2] EFT L 358 af 31.12.2002, s. 59. [3] EFT L 125 af 27.4.1998, s. 1. [4] EUT L 348 af 24.12.2008, s. 20. [5] EUT L 286 af 29.10.2008, s. 1. [6] EUT L 286 af 29.10.2008, s. 33. [7] EUT L 61 af 11.3.2010, s. 1. [8] EUT L 112 af 30.4.2011, s. 1. [9] EFT L 115 af 9.5.1996, s. 3. [10] KOM(2011) 425 endelig af 13.7.2011. [11] http://ec.europa.eu/fisheries/reform/index_da.htm [12] EUT C …af …, s. . [13] EUT C …af …, s. . [14] EUT L 343 af 22.12.2009, s. 1. [15] EUT L 348 af 24.12.2008, s. 20. [16] EFT L 115 af 9.5.1996, s. 3. [17] EUT L 55 af 28.2.2011, s. 13. [18] EFT L 318 af 7.12.1984, s. 23. [19] EUT L 280 af 27.10.2009, s. 5. [20] EUT L 348 af 24.12.2008, s. 20.